Steve: ‘My ja-stem was verraad’Steve Hofmeyr (Foto: Facebook/Steve Hofmeyr) “Ek is Steve Hofmeyr. Ek wil eerste wees om voor my mense om verskoning te vra vir my ja-stem in 1992. Dit was verraad teen my volk en hul soewereiniteit. Dit was hoogverraad teen my God om kommunisme in te laat.” Só het die sanger en aktivis Steve Hofmeyr Vrydag op sy amptelike Facebook-blad gesê oor sy stem ten gunste van hervorming in die referendum in 1992. Die referendum het destyds aanleiding gegee tot onderhandelinge tussen die Nasionale Party en die ANC wat uiteindelik tot die eerste demokratiese verkiesing in 1994 gelei het. Hofmeyr meen nou dié stem was die verkeerde keuse en sê hy is “bitter spyt” oor sy besluit. “Ek sal my lewe daaraan wy om dit reg te maak,” het hy gesê. Hofmeyr het in dieselfde Facebook-plasing terugvoer gegee oor The Boer Project, ŉ dokumentêre film oor plaasmoorde. The Boer Project, wat deur die Sweedse aktivis Jonas Nilsson vervaardig is, is Donderdagaand in Pretoria bekendgestel. Hofmeyr het die bekendstelling bygewoon waar Nilsson onverwags vir Mariandra Heunis, ŉ vrou wat haar man twee jaar gelede in ŉ aanval op hul kleinhoewe verloor het, gevra het om te trou. “Ons was verstom. En verheug,” sê Hofmeyr. Punt is: ons het vriende in Swede. Een Sweedse joernalis het opgestaan en namens Swede om verskoning gevra dat hulle die hele Suid Afrikaanse geskiedenis as waarheid aanvaar het en ons toekoms ondermyn het met inmenging en die befondsing van terrorisme. Ek en die boere om my was stomgeslaan,” het hy geskryf. Mariandra Heunis sit langs Steve Hofmeyr by die bekendstelling van The Boer Project. Foto: Reint Dykema “Maar ons het ook vriende in Duitsland. Petr Bystron [ŉ Duitse parlementslid] is die regte buitelandse sake-man vir die AfD-party in Duitsland. Ons kon oor ŉ gesellige koffie vinnige raakpunte maak en gou ŉ natuurlike vriendskap vasmaak. Die winde van behoudendheid trek ons vir die eerste keer reg, nie vir die verlede nie, maar vir die toekoms.” Verskeie internasionale politici het hulle in die afgelope tyd uitgespreek oor die kwessie van plaasaanvalle en grondonteiening in Suid-Afrika. Die Amerikaanse president, Donald Trump, het opslae veroorsaak en internasionale mediadekking gelok met sy twiet waarin hy sê dat hy opdrag gegee het dat Mike Pompeo, die Amerikaanse minister van buitelandse sake, die grondkwessie en plaasmoorde-krisis in Suid-Afrika ondersoek. Die Suid-Afrikaanse regering het vinnig hierop gereageer deur te sê die twiet is “op valse inligting” gegrond. Die departement van internasionale betrekkinge en samewerking (Dirco) het kort daarna versoek om met die Amerikaanse ambassade in Pretoria te vergader om duidelikheid oor die saak te kry. Die Britse eerste minister, Theresa May, het ook die grondhervormingskwessie met pres. Cyril Ramaphosa bespreek tydens haar besoek aan Suid-Afrika dié week. May het gesê die Verenigde Koninkryk ondersteun grondhervorming slegs op voorwaarde dat dit wettig en deur ŉ demokratiese proses gedoen word.